Fjórðungsaukning í kortaveltu erlendra ferðamanna Greiðslukortavelta erlendra ferðamanna hér á landi var 112,2 milljarðar króna á árinu 2014 sem er aukning um rúma 22 milljarða á milli ára , samkvæmt tölum Rannsóknaseturs verslunarinnar . Veltuaukningin nam því 25% á milli ára . Mestur vöxtur í skipulögðum ferðum Á árinu 2014 var mestur vöxtur í þeim hluta ferðaþjónustu sem tengist skipulegum ferðum eins og hvalaskoðun , rútuferðum undir leiðsögn , gönguferðum eða öðrum sambærilegum ferðum , ef mælikvarðinn er kortavelta erlendra ferðamanna . Þegar borin er saman heildarvelta milli áranna 2013 og 2014 nemur vöxturinn í þessari tegund ferðaþjónustu 56,5% . Sá útgjaldaliður sem erlendir ferðamenn greiddu hins vegar hæstu upphæðir fyrir árið 2014 var gistiþjónusta sem nam 22,3 milljörðum kr . Það var 23,3% hærri upphæð en árið áður . Á töflunni hér fyrir neðan má sjá breytingar á veltu eftir völdum útgjaldaflokkum ferðaþjónustunnar á milli áranna 2013 og 2014 .